“Wanneer jy ‘n gelofte aflê teenoor die Here jou God, moet jy nie traag wees om dit na te kom nie, anders sal die Here jou God jou tot verantwoording roep en sal jy skuldig wees. Wanneer jy nie ‘n gelofte aflê nie, sal jy nie skuldig wees nie, maar as jy vrywillig ‘n gelofte teenoor die Here jou God aflê, moet jy versigtig wees met wat jy sê en moet jy die gelofte nakom.” – Deut 23:21-23
Het u in u gemeente belydenis van geloof afgelê? Was daar ooit aan u gevra: “Wat is hierop u hoorbare antwoord aan God Drie-enig?” Het u al kinders ten doop gebring. Kan u onthou wat u alles daar belowe het. Weet u aan watter beloftes ons as volk gebind is? Die Here maan ons tot versigtigheid as dit kom by geloftes maak, want Hy sal jou daaraan hou!
Om een keer per jaar Geloftediens by te woon verskoon mens nie van al die beloftes wat teenoor God afgelê is nie! Laat ons maar weer mooi gaan dink wat ons alles verskuldig is en werk maak van ‘n daaglikse lewe van geloftevervulling.